O **mosteiro cisterciense do Divino Salvador de Santa María de Ferreira de Pantón**, situado na parroquia de Ferreira de Pantón, no concello de Pantón, é actualmente o único mosteiro feminino da orde do Císter en Galicia.

Historia
--------

Parece que foi un mosteiro dúplice desde os primeiros tempos até o século XII. En 1175, despois dunha fase de decadencia, a condesa Fronilda de Lemos restaura a vida monástica, o mosteiro rehabilítase e intégrase na orde do Císter baixo dirección dos monxes de Meira. A xurisdición destes prolongarase até 1600, cando o cenobio se integra na Congregación de Castela.

Foi declarado Monumento Histórico-Artístico de carácter nacional en 1975. Como Ben de Interese Cultural (BIC.000.328) foi incluído en 2018 na declaración de Ben de Interese Cultural da paisaxe cultural da Ribeira Sacra. É o único mosteiro da Ribeira Sacra que mantén a unha comunidade relixiosa.

Descrición
----------

Claustro.
Accédese ao conxunto a través dun arco de entrada do século XVIII. A fachada é de tipo renacentista. Posúe un torreón á dereita, rematado nun mirado con balaustrada de pedra. O seu único claustro -o regular- atópase ao oeste da igrexa, pegado á fachada da mesma.

A hospedaría, con galería e columnata de pedra a modo de pazo, forma ángulo co edificio. No espazo oposto está a Casa das Donas, onde se aloxaban as damas da nobreza que tomaban os hábitos.

Ábsida da igrexa de Santa María.
No interior do mosteiro, destaca a parte baixa do claustro renacentista: arcos de medio punto sobre capiteis xónicos e bases toscanas sosteñen unha cornixa saínte sobre a que debía descansar un segundo claustro que non chegou a construírse.

### A igrexa

A igrexa do mosteiro é o maior valor artístico do conxunto pola súa ornamentación profusa e diversa, sobre todo na súa ábsida. Considérase que a súa construción foi anterior á incorporación do mosteiro á orde do Císter.

Consta dunha soa nave rectangular. A ábsida ten forma semicircular precedida de tramo recto. Neste tramo, cuberto con bóveda de canón, están os sepulcros de Diego e seu fillo, Lope Sánchez de Lemos. O tramo curvo, con bóveda de cuarto de esfera, ten tres ventás enmarcadas por arcos de medio punto, ao dereito e invertidos. Tamén na ábsida son admirábeis os motivos vexetais, animais e antropomorfos dos capiteis e dos canzorros.

Galería de imaxes
-----------------

Notas
-----

1. ↑  "Nuestro Monasterio - monasteriodeferreira.net". *www.monasteriodeferreira.net*. Arquivado dende o orixinal o 04 de marzo de 2021. Consultado o 2021-02-24.
2. 1 2 3  "DECRETO 2495/1975, de 23 de agosto, por el que se declara monumento histórico artístico de carácter nacional el Monasterio Cisterciense de Ferreira de Pantón (Lugo)." (PDF). *Boletín Oficial del Estado* (23 de outubro de 1975) **254**: 22296. 23 de agosto de 1975. A22296-22296.
3. ↑  "DECRETO 166/2018, do 27 de decembro, polo que se declara ben de interese cultural a paisaxe cultural da Ribeira Sacra." (PDF). *Diario Oficial de Galicia* (31 de decembro de 2018) (248): 54800. 7 de decembro de 2018.
4. ↑  "Ribeira Sacra. Mosteiro de San Salvador de Ferreira". *Ribeira Sacra*. Consultado o 2021-12-27.
5. ↑  La Voz de Galicia (2004). *Monasterios de Galicia*. [A Coruña]: La Voz de Galicia. ISBN 84-933775-5-4. OCLC 865297077.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Mosteiro de Santa María de Ferreira de Pantón Modificar a ligazón no Wikidata*** |

### Bibliografía

* Yáñez Neira, Daniel (2005). "Fronilde". *Gran Enciclopedia Galega* (DVD). El Progreso. ISBN 84-87804-88-8.
* *Monasterios de Galicia*. [A Coruña]: La Voz de Galicia. 2004. ISBN 84-933775-5-4. OCLC 865297077.

### Outros artigos

* Mosteiros e conventos de Galicia

### Ligazóns externas

* Páxina web do mosteiro. Arquivado 04 de marzo de 2021 en Wayback Machine.
* turismo.gal Xunta de Galicia.
* Mosteiro Cisterciense de Ferreira na páxina web colaborativa Patrimonio Galego.